LIGJ
Nr. 15/2015

Për ROLIN E KUVENDIT NË PROCESIN E INTEGRIMIT TË REPUBLIKËS SË SHQIPËRISË NË BASHKIMIN EUROPIAN
(ndryshuar me ligjin nr. 19/2023, datë 16.3.2023)
(i përditësuar)

	Në mbështetje të neneve 78 dhe 83, pika 1, të Kushtetutës, me propozimin e një grupi deputetësh,

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Qëllimi 

	Qëllimi i këtij ligji është forcimi i rolit të Kuvendit të Shqipërisë në procesin e integrimit të Republikës së Shqipërisë në Bashkimin Europian. 

Neni 2
Objekti
(ndryshuar me ligjin nr. 19/2023, datë 16.3.2023)
	Objekt i këtij ligji është përcaktimi i rregullave për marrëdhëniet e Kuvendit me Këshillin e Ministrave, ministrin përgjegjës për negociatat me Bashkimin Europian, institucionet e pavarura kushtetuese dhe të krijuara me ligj, në procesin e integrimit të Republikës së Shqipërisë në Bashkimin Europian.

Neni 3
Fusha e veprimit të ligjit
(shtuar shkronjat “b/1”, “b/2” dhe “b/3”  me ligjin nr. 19/2023, datë 16.3.2023)

	Ligji e shtrin veprimin e tij mbi funksionet e Kuvendit që kanë të bëjnë me:
	a) monitorimin e zbatimit të kuadrit ligjor dhe mbikëqyrjen e zbatimit të politikave për çështjet e integrimit europian;
	b) monitorimin e zbatimit të kuadrit normativ që ka të bëjë me integrimin europian dhe të fondeve financiare të ofruara nga Bashkimi Europian;
b/1. dhënien e rekomandimeve për pozicionet negociuese të Republikës së Shqipërisë në negociatat e anëtarësimit në Bashkimin Europian;
b/2. monitorimin e kritereve  të vendosura gjatë procesit të negociatave; 
b/3. informimin mbi gjetjet kryesore të raportit të shqyrtimit analitik të legjislacionit të Komisionit Europian.
	c) informimin e publikut për ecurinë e etapave të procesit të anëtarësimit të Republikës së Shqipërisë në Bashkimin Europian dhe bashkëpunimin me shoqërinë civile të përfshirë në këtë proces. 

Neni 4
Përkufizime
(ndryshuar shkronja “ë”, shtuar shkronja “gj” me ligjin nr. 19/2023, datë 16.3.2023)
	Në këtë ligj termat e mëposhtëm kanë këto kuptime:
	a) “Çështjet europiane” janë çështjet që dalin nga anëtarësimi i Republikës së Shqipërisë në Bashkimin Europian.
	b) “Dokumente strategjike sektoriale dhe ndërsektoriale” janë akte të organit publik, në ushtrim të funksionit të tij publik, ku shprehet vullneti dhe parashikimet për zhvillimin dhe realizimin e një politike të caktuar publike në fushat e ekonomisë, zhvillimit social, drejtësisë dhe çështjeve të brendshme, dhe marrëdhënieve me jashtë, të cilat mund të përcaktojnë shpërndarjen e burimeve financiare dhe njerëzore në një periudhë të caktuar kohore, me qëllim arritjen e objektivave të përcaktuar në to.
	c) “Fondet e Bashkimit Europian” janë fondet që akordohen nga Bashkimi Europian për mbështetjen e vendit tonë në plotësimin e kritereve dhe kushteve për anëtarësimin në Bashkimin Europian.
	ç) “Grup interesi” është çdo organizatë jofitimprurëse që ka interesa të përbashkët në fushën e integrimit europian, ose subjekte të tjera të interesuara për çështjet e integrimit europian.
	d) “Institucionet e Bashkimit Europian” janë institucionet vendimmarrëse të Bashkimit Europian, si përcaktohen në të drejtën e Bashkimit Europian.
	dh) “Kuadri rregullator i negociatave /bisedimeve për anëtarësim” është kuadri që përcakton parimet dhe udhëzimet për negociatat/bisedimet për anëtarësim, i përgatitur nga Komisioni Europian, në bashkëpunim me Këshillin e Ministrave të Republikës së Shqipërisë, dhe i miratuar nga shtetet anëtare të Bashkimit Europian.
	e) “Projektakt” është projekti i një ligji, dokumenti strategjik, si dhe projekte të akteve normative, sipas fushës përkatëse të kompetencave, që kanë të bëjnë me çështje të integrimit europian.
	ë) “Legjislacioni i Bashkimit Europian” është korpusi i normave detyruese dhe rekomanduese në të gjitha shtetet anëtare të Bashkimit Europian.
	f) “Plani kombëtar për integrimin europian, është programi kombëtar i miratuar nga Këshilli i Ministrave, që shërben për zbatimin e detyrimeve që rrjedhin nga procesi i anëtarësimit.
	g) “Ministri përgjegjës” është ministri që përgjigjet për çështjet e integrimit europian.
gj) “Pozicion negociues” është pozicioni që do të prezantojë Republika e Shqipërisë për kapitujt ose grup-kapitujt.

Neni 5
Parime të përgjithshme

	Integrimi i Shqipërisë në Bashkimin Europian bazohet në respektimin e parimeve të shtetit të së drejtës, të mbrojtjes së të drejtave dhe lirive themelore të njeriut, të ligjshmërisë, të subsidiaritetit, të proporcionalitetit, të bashkë-punimit reciprok, të transparencës, të gjithë-përfshirjes dhe të ekonomisë së tregut.

KREU II
STRUKTURAT PËRGJEGJËSE PËR INTEGRIMIN EUROPIAN

Neni 6
Këshilli Kombëtar i Integrimit Europian
(ndryshuar pika 3 dhe 4 me ligjin nr. 19/2023, datë 16.3.2023)

	1. Këshilli Kombëtar i Integrimit Europian është struktura më e lartë këshillimore kombëtare për integrimin europian, që ngrihet pranë Kuvendit, i cili nxit dhe garanton bashkëpunimin gjithëpërfshirës ndërmjet forcave politike, institucioneve publike dhe shoqërisë civile, si dhe siguron rritjen e transparencës në vendimmarrjen për çështjet e integrimit. 
	2. Këshilli Kombëtar i Integrimit drejtohet nga Kryetari i Komisionit Parlamentar të Integrimit. Zëvendëskryetar është kryesuesi i delegacionit shqiptar në Komitetin Parlamentar për Stabilizim-Asociimin.
	3. Këshilli Kombëtar i Integrimit Europian përbëhet nga: 
a) kryetarët dhe nënkryetarët e komisioneve të përhershme parlamentare; 
b) përfaqësues të grupeve parlamentare të Kuvendit; 
c) kryesuesi i delegacionit shqiptar në Komitetin Parlamentar për Stabilizim-Asociimin;
ç) Avokati i Popullit;
d) ministri përgjegjës për integrimin dhe ministri përgjegjës për negociatat me Bashkimin Europian;
dh) përfaqësues nga kabineti i Kryeministrit; 
e) përfaqësues nga ministria përgjegjëse për punët e jashtme; 
ë) përfaqësues nga kabineti i Presidentit të Republikës së Shqipërisë;
f) Prokurori i Përgjithshëm;
g) Drejtuesi i Prokurorisë së Posaçme Kundër Korrupsionit dhe Krimit të Organizuar;
gj) Kryetari i Këshillit të Lartë Gjyqësor, i Këshillit të Lartë të Prokurorisë, Inspektori i Lartë i Drejtësisë;
h) përfaqësues nga organizata të shoqërisë civile të përfshira në çështjet e integrimit europian, të cilat i përgjigjen thirrjes për aplikim dhe ftohen për çdo grup-kapitujsh.
	4. Në takimet e Këshillit Kombëtar të Integrimit Europian marrin pjesë me statusin e të ftuarit sipas tematikës së takimit:
a) titullarët e institucioneve të pavarura kushtetuese dhe të krijuara me ligj, të cilët  raportojnë dhe informojnë Kuvendin dhe që nuk përfshihen në pikën 3 të nenit 6  të ligjit;
b) përfaqësues nga organizatat e biznesit, dhomat e tregtisë, sindikatat, të cilët i përgjigjen thirrjes për aplikim, në bazë të fushës së përgjegjësisë;
c) përfaqësues nga Akademia e Shkencave dhe institucionet e arsimit të lartë publik;
ç) përfaqësues nga media, të cilët i përgjigjen thirrjes për aplikim;
d) përfaqësues të organizatave ndërkombëtare dhe të trupit diplomatik.
	5. Këshilli Kombëtar i Integrimit Europian, sipas tematikës së takimit, fton të marrin pjesë edhe ministrat përgjegjës dhe/ose institucionet e varësisë. 
	6. Këshilli Kombëtar i Integrimit Europian organizon takime periodike.
	7. Organizimi dhe funksionimi i Këshillit përcaktohen në rregulloren e miratuar nga Byroja e Kuvendit.

Neni 7
Kompetencat dhe përgjegjësitë e Këshillit Kombëtar të Integrimit Europian 
(ndryshuar me ligjin nr. 19/2023, datë 16.3.2023)

	1. Këshilli Kombëtar i Integrimit Europian ka këto përgjegjësi:
a) nxit bashkëpunimin midis forcave politike, institucioneve shtetërore dhe të pavarura dhe shoqërisë civile në procesin e integrimit të Republikës së Shqipërisë në Bashkimin Europian;
b) siguron diskutim të vazhdueshëm për politikat e integrimit europian, të zbatuara nga institucionet shtetërore me shoqërinë civile dhe me aktorë të tjerë të interesuar;
c) monitoron zbatimin e detyrimeve gjatë procesit të negociatave të anëtarësimit të Republikës së Shqipërisë në Bashkimin Europian, jep rekomandimet përkatëse për çështjet e shqyrtuara tek institucionet përgjegjëse dhe informon sipas rastit Komisionin për Çështjet Europiane për gjetjet e konstatuara gjatë monitorimit;
ç) organizon takime me grupet e interesit dhe përfaqësues të shoqërisë civile për çështje që lidhen me detyrimet për hapjen dhe mbylljen e kapitujve të negociatave;
d) zhvillon takime me ministrin përgjegjës për negociatat me Bashkimin Europian dhe me strukturën përgjegjëse për negociatat; 
dh)  këshillon dhe jep opinione në lidhje me ecurinë e procesit të negociatave;
e) mban kontakte dhe shkëmben informacion me Presidentin e Republikës së Shqipërisë, Kryetarin e Kuvendit dhe Kryeministrin nëpërmjet kryetarit të Këshillit Kombëtar për Integrim Europian; 
ë) raporton një herë në vit në Kuvend për punën e Këshillit.
2. Gjatë veprimtarisë së tij Këshilli shqyrton dhe këshillon për çështje që vlerësohen të rëndësishme për procesin e integrimit europian.

Neni 8
Sekretariati teknik
(ndryshuar me ligjin nr. 19/2023, datë 16.3.2023)

	1. Këshilli Kombëtar i Integrimit Europian asistohet nga Sekretariati Teknik, i cili kryen funksione këshillimore dhe administrative dhe përbëhet nga punonjësit e administratës së Kuvendit.
2. Rregulla të detajuara për përbërjen, organizimin, funksionimin, numrin e punonjësve dhe përgjegjësitë e Sekretariatit Teknik miratohen me vendim të Byrosë së Kuvendit.
3. Vendimi i Byrosë së Kuvendit për shtim të numrit të punonjësve në organikën e Kuvendit i dërgohet Këshillit të Ministrave dhe ministrisë përgjegjëse për financat për sigurimin e mbështetjes së nevojshme buxhetore për këtë qëllim.

Neni 9
Komiteti Parlamentar për Stabilizim-Asociimin

	1. Komiteti Parlamentar për Stabilizim-Asociimin (Komiteti) është strukturë e përbashkët e Kuvendit dhe Parlamentit Europian që funksionon sipas Marrëveshjes së Stabilizim-Asociimit. 
	2. Komiteti përbëhet nga anëtarë të Parlamentit Europian dhe anëtarë të Kuvendit, të cilët propozohen sipas përcaktimeve në Rregulloren e Kuvendit për delegacionet e përhershme pranë organizmave ndërkombëtarë. Për aq sa është e mundur, anëtarët e këtij Komiteti duhet të jenë anëtarë të Komisionit për Çështjet Europiane. 
	3. Komiteti kryesohet me rotacion nga Parlamenti Europian dhe Kuvendi i Shqipërisë. 
	4. Komiteti funksionon sipas rregullores së brendshme, të miratuar bashkërisht, dhe vendimmarrja realizohet me konsensus. 
	5. Kuvendi, në seancën më të parë plenare, informohet pas çdo takimi për të gjitha çështjet e diskutuara dhe konkluzionet e takimit.

Neni 10
Komisioni për Çështjet Europiane 
(ndryshuar me ligjin nr. 19/2023, datë 16.3.2023)

	Komisioni për Çështjet Europiane është organ i përhershëm i Kuvendit, që ka në fushën e përgjegjësisë së tij:
a) çështjet e integrimit europian;
b) përafrimin e legjislacionit shqiptar me legjislacionin e Bashkimit Europian;
c) monitorimin e zbatimit të kritereve gjatë procesit të negociatave, angazhimeve që rrjedhin nga kuadri negociator, Marrëveshja e Stabilizim-Asociimit, si dhe të asistencës financiare të Bashkimit Europian për Republikën e Shqipërisë;
ç) shqyrtimin dhe dhënien e rekomandimeve për pozicionet negociuese të Republikës së Shqipërisë.
KREU III
KOMPETENCAT DHE BASHKËPUNIMI NDËRINSTITUCIONAL

Neni 11
Kompetencat dhe përgjegjësitë e Kuvendit në çështjet europiane 
(ndryshuar me ligjin nr. 19/2023, datë 16.3.2023)

	1. Kuvendi, në ushtrim të funksioneve të tij kushtetuese dhe ligjore, në lidhje me çështjet europiane: 
a) siguron përafrimin e legjislacionit shqiptar me legjislacionin e Bashkimit Europian në ushtrimin e funksionit legjislativ;
b) monitoron dhe kontrollon punën e Këshillit të Ministrave, ministrit përgjegjës për negociatat me Bashkimin Europian, institucioneve të ngarkuara për zbatimin e detyrave në procesin e anëtarësimit në Bashkimin Europian;
c) shqyrton raportet/konkluzionet e Bashkimit Europian dhe qëndrimet e Republikës së Shqipërisë, si dhe jep rekomandime mbi to; 
ç) bashkëpunon me Parlamentin Europian dhe me parlamentet e vendeve anëtare të Bashkimit Europian; 
d) monitoron punën e institucioneve të pavarura kushtetuese dhe të krijuara me ligj për çështjet e integrimit europian dhe bashkëpunon me to;
dh) bashkëpunon me shoqërinë civile dhe grupet e interesit për çështjet e integrimit europian; 
e) përfaqëson interesin publik në procesin e negociatave, në takime dhe në forumet e përbashkëta me institucionet europiane; 
ë) informon publikun për pozicionin e institucioneve europiane dhe vendeve anëtare të Bashkimit Europian ndaj procesit të negociatave të anëtarësimit të Republikës së Shqipërisë në Bashkimin Europian.
2. Kuvendi në lidhje me çështjet europiane angazhohet edhe për: 
a) vendosjen e dialogut të përshtatshëm politik ndërmjet palëve në proces; 
b) monitorimin e zbatimit të kuadrit negociator, Marrëveshjes së Stabilizim-Asociimit dhe asistencën financiare të Bashkimit Europian;  
c) forcimin e bashkëpunimit rajonal për çështjet e integrimit europian.

Neni 12
Ndërveprimi me institucionet e Bashkimit Europian

	1. Kuvendi merr pjesë në nisma rajonale dhe europiane të bashkëpunimit ndërparlamentar, për çështje të integrimit europian.

	2. Kuvendi përfaqësohet në këto marrëdhënie nga anëtarë të tij, të cilët propozohen sipas përcaktimit në Rregulloren e Kuvendit për delegacionet e përhershme pranë organizmave ndërkombëtarë. 

Neni 13
Detyrimet e Këshillit të Ministrave në marrëdhëniet me Kuvendin
 
	Këshilli i Ministrave, me kërkesë të Kuvendit, informon mbi punën e bërë pranë institucioneve të ndryshme të Bashkimit Europian, veçanërisht për:
	a) projektmarrëveshjet dhe konventat që duhen miratuar me Bashkimin Europian, në kuadër të procesit të anëtarësimit të Shqipërisë në Bashkimin Europian;
	b) projektaktet që kanë të bëjnë me angazhimet në traktatet e Bashkimit Europian, me përjashtim të akteve administrative;
	c) projektaktet e të drejtave dhe detyrimeve që rrjedhin në mënyrë jo të drejtpërdrejtë dhe që janë të rëndësishme për Republikën e Shqipërisë;
	ç) projektaktet që kanë të bëjnë me përdorimin e fondeve të Bashkimit Europian.

Neni 14
Kompetencat dhe përgjegjësitë e Komisionit për Çështjet Europiane 
(ndryshuar titulli, zëvendësuar fjalë në fjalinë hyrëse, shtuar shkronjat “f”, “g”, “gj”, “h”, “i”, “j”, “k”, “l” me ligjin nr. 19/2023, datë 16.3.2023)

	Komisioni për Çështjet Europiane, në përmbushje të funksioneve të tij, ushtron edhe këto përgjegjësi: 
	a) shqyrton, së bashku me komisionet e tjera parlamentare, projektligjet që kanë lidhje me përafrimin e legjislacionit shqiptar me legjislacionin e BE-së; 
	b) monitoron Këshillin e Ministrave /ministrinë përgjegjëse për çështjet e integrimit për zbatimin e detyrimeve që rrjedhin nga procesi i anëtarësimit në BE; 
	c) nxit ministrinë përgjegjëse për çështjet e integrimit europian, që të hartojë dhe të përditësojë planin kombëtar për integrimin europian, si dhe monitoron zbatimin e tij; 
	ç) monitoron kuadrin e përgjithshëm të bisedimeve për anëtarësim; 
	d) monitoron, së bashku me komisionet e tjera të përhershme, zbatimin e legjislacionit shqiptar të përafruar me legjislacionin e BE-së; 
	dh) bashkërendon punën me Komitetin Parlamentar për Stabilizim-Asociimin për të mbajtur marrëdhënie të bashkëpunimit me strukturat e Parlamentit Europian, si dhe me parlamentet e vendeve anëtare të BE-së; 
	e) bashkëpunon me organizatat e shoqërisë civile për të siguruar informimin dhe pjesëmarrjen e tyre në procesin e integrimit europian; 
	ë) harton dhe shqyrton projektrezoluta lidhur me Planin Kombëtar për Integrimin Europian; 
f) shqyrton pozicionet negociuese të paraqitura nga struktura negociatore dhe harton një raport të posaçëm me rekomandime lidhur me këto pozicione negociuese; 
g) lehtëson debatin politik dhe gjetjen e konsensusit ndërpartiak për miratimin dhe ndryshimin e ligjeve, strategjive apo rezolutave të nevojshme për përshpejtimin e procesit të negociatave;
gj) kërkon raportime periodike çdo 3 muaj nga ministri përgjegjës për negociatat me Bashkimin Europian për ecurinë e procesit të negociatave;
h) në bashkërendim me Komisionin për Politikën e Jashtme organizon takime dhe diskutime me parlamentet kombëtare të shteteve anëtare dhe Parlamentin Europian;
i) thërret për mendim, sipas nevojës, ekspertë të fushave përkatëse dhe grupe interesi;
j) mbikëqyr zbatimin e kritereve gjatë procesit të negociatave; 
k) shqyrton të gjitha marrëveshjet që lidhen me institucionet e Bashkimit Europian dhe/ose me vendet e Bashkimit Europian, si dhe marrëveshjet me karakter të mbështetjes financiare;
l) zhvillon mbledhje të përbashkëta me komisionet e tjera parlamentare për çdo projektakt që mbart ndikim në procesin e anëtarësimit.

Neni 14/1
Procedura për shqyrtimin e pozicioneve negociuese
(shtuar me ligjin nr. 19/2023, datë 16.3.2023)

1. Ministri përgjegjës për negociatat me Bashkimin Europian i paraqet Komisionit për Çështjet Europiane pozicionin negociues. 
2. Komisioni për Çështjet Europiane e përfshin pozicionin negociues në kalendarin e punimeve të tij dhe e shqyrton jo më vonë se 14 ditë nga data e paraqitjes së pozicionit negociues ose brenda një afati më të ngushtë në përputhje me kalendarin e takimeve negociuese me Bashkimin Europian.
3. Në rast se pozicioni negociues nuk është përfshirë në kalendarin e punimeve të Komisionit brenda 4 ditëve nga data e paraqitjes të tij, ai automatikisht konsiderohet i përfshirë në kalendar dhe shqyrtohet jo më vonë se 10 ditë nga data e përfshirjes në kalendar. 
4. Komisioni për Çështjet Europiane në përfundim të shqyrtimit të pozicionit negociues miraton një raport të posaçëm me rekomandime për pozicionin negociues, i cili duhet të merret parasysh  nga struktura negociatore.
5. Në rast se rekomandimet e Komisionit sipas pikës 4 të këtij neni nuk merren parasysh, ministri përgjegjës për negociatat me Bashkimin Europian informon me shkrim Komisionin për arsyet e mosmarrjes parasysh të rekomandimeve. 
6. Struktura negociatore vijon me hartimin përfundimtar të pozicionit negociues nëse Komisioni për Çështjet Europiane nuk dërgon raportin e posaçëm me rekomandimet jo më vonë se 14 ditë nga data e paraqitjes pranë Komisionit.
7. Anëtarët e Komisionit për Çështjet Europiane hartojnë dhe nënshkruajnë deklaratën e konfidencialitetit për marrjen në shqyrtim të pozicioneve negociuese.



KREU IV
PJESËMARRJA NË PROCESIN E PËRAFRIMIT TË LEGJISLACIONIT

Neni 15
Plani Kombëtar për Integrimin Europian

	1. Këshilli i Ministrave depoziton në Kuvend Planin Kombëtar për Integrimin Europian. 
	2. Kuvendi, çdo vit, zhvillon një seancë me debat për detyrat që dalin për Kuvendin, të parashikuara në Planin Kombëtar për Integrimi Europian dhe miraton rezolutën përkatëse.

Neni 16
Lista e projektakteve për përafrim legjislacioni
(ndryshuar fjalë në pikën 2 me ligjin nr. 19/2023, datë 16.3.2023)

	1. Këshilli i Ministrave, brenda muajit janar të çdo viti, i dërgon Kuvendit, listën e përditësuar të projektligjeve, me qëllim programimin e punës së Kuvendit dhe përcaktimin e procedurave të shqyrtimit, sipas rastit.
	2. Komisioni për Çështjet Europiane shqyrton listën e projektakteve që synojnë përafrimin e legjislacionit shqiptar me atë të Bashkimit Europian dhe, në bashkëpunim me komisionet e përhershme të Kuvendit, sipas fushave përkatëse të përgjegjësisë, përgatit një raport të posaçëm me rekomandime, të cilat i paraqiten Këshillit të Ministrave.
Neni 17
Projektligjet e përafrimit të legjislacionit
(ndryshuar fjalë në pikën 1 me ligjin nr. 19/2023, datë 16.3.2023)

	1. Projektligjet që synojnë përafrimin e legjislacionit shqiptar me atë të Bashkimit Europian, të paraqitura për miratim në Kuvend, shqyrtohen paraprakisht nga Komisioni për Çështjet Europiane dhe më pas nga komisionet e tjera të përhershme të Kuvendit, sipas fushës së përgjegjësisë. 
	2. Projektligjet e paraqitura nga Këshilli i Ministrave shoqërohen me tabelën që analizon shkallën e përputhshmërisë me të drejtën e Bashkimit Europian, në përputhje me kriteret e parashikuara nga legjislacioni në fuqi për instrumentet e përafrimit të legjislacionit vendas me atë të Bashkimit Europian. 
	3. Organet e Kuvendit, kur konstatojnë mangësi në këtë dokumentacion, i kthejnë Këshillit të Ministrave projektligjin, i cili brenda 15 ditëve duhet të ridërgohet në Kuvend i plotësuar. 
	4. Ministria përgjegjëse për integrimin europian krijon bazën e të dhënave të tabelave të përputhshmërisë të ligjeve të miratuara, e cila përditësohet nga institucionet që kanë të drejtën e iniciativës legjislative. 
	5. Institucioni propozues i projektligjit duhet të reflektojë në tabelën e përputhshmërisë të gjitha ndryshimet që ka pësuar projektligji, brenda 15 ditëve nga data e publikimit të ligjit të miratuar.

Neni 17/1
Procedura e shqyrtimit të ligjeve që synojnë përafrimin
(shtuar  me ligjin nr. 19/2023, datë 16.3.2023)

Komisioni për Çështjet Europiane përfshin menjëherë në kalendarin e tij të punës dhe shqyrton me përparësi ligjet që synojnë përafrimin e legjislacionit, marrëveshjet që lidhen me zbatimin e Marrëveshjes së Stabilizim-Asociimit dhe/ose detyrimeve që dalin nga procesi i negociatave të anëtarësimit.

KREU V
RAPORTIMI DHE MBIKËQYRJA

Neni 18
Raportimi në Kuvend
(shtuar pika 3 me ligjin nr. 19/2023, datë 16.3.2023)

	1. Këshilli i Ministrave, deri më 31 janar të çdo viti, paraqet në Kuvend një raport të detajuar mbi zbatimin e detyrimeve, sipas Planit Kombëtar për Integrimin Europian, ecurinë e procesit të bisedimeve për anëtarësim dhe menaxhimin e fondeve nga Bashkimi Europian dhe donatorë të tjerë, për vitin paraardhës. Raporti shqyrtohet në seancë plenare, në përfundim të së cilës Kuvendi miraton rezolutën përkatëse.
	2. Këshilli i Ministrave, jo më vonë se tre javë nga publikimi i Raportit të Progresit të Komisionit Europian, raporton në Kuvend për gjetjet, rekomandimet, situatën aktuale të zhvillimeve politike, ekonomike dhe sociale të vendit, si dhe për angazhimet konkrete për përmbushjen e rekomandimeve. Raporti shqyrtohet në seancë plenare, në përfundim të së cilës Kuvendi miraton rezolutën përkatëse.
3. Këshilli i Ministrave dhe ministri përgjegjës për negociatat me Bashkimin Europian informojnë në seancë plenare konkluzionet mbi negocimin e një kapitulli ose grup kapitujsh pas zhvillimit të konferencës ndërqeveritare me Bashkimin Europian.

Neni 19
Raportimi në Komisionin për Çështjet Europiane
(ndryshuar pika 1, shtuar pika 1/1 me ligjin nr. 19/2023, datë 16.3.2023)
	1. Ministri përgjegjës për integrimin europian dhe ministri përgjegjës për negociatat me Bashkimin Europian, paraqesin në fund të çdo 3-mujori në Komisionin për Çështjet Europiane një raport të hollësishëm për:
a) listën e përditësuar të projektligjeve të lidhura me çështjet e integrimit europian, të cilat do t’i kalojnë për shqyrtim Kuvendit për periudhën vijuese; 
b) ecurinë e procesit të bisedimeve për anëtarësim; 
c) tekstet e plota të raporteve të paraqitura pranë strukturave të Komisionit Europian apo strukturave të përbashkëta, qëndrimet për çështjet e diskutuara, si dhe konkluzionet e rekomandimet e arritura nga këto takime;
ç) agjendën e takimeve të përbashkëta të strukturave të Bashkimit Europian dhe Republikës së Shqipërisë të ngritura sipas Marrëveshjes së Stabilizim-Asociimit, si dhe agjendën e takimeve të negociatave.
1/1. Ministri përgjegjës për integrimin europian dhe ministri përgjegjës për negociatat me Bashkimin Europian raportojnë të paktën një muaj para zhvillimit të takimit të Komitetit Parlamentar të Stabilizim-Asociimit për adresimin e rekomandimeve të marra prej tij nga institucionet përgjegjëse sipas fushës së përgjegjësisë.
	2. Me kërkesë të Komisionit për Çështjet Europiane ose të 1/3 së anëtarëve të tij, ministri përgjegjës për integrimin europian thirret për të informuar mbi çdo çështje që ka të bëjë me koordinimin e procesit të anëtarësimit të Republikës së Shqipërisë në Bashkimin Europian. 
	3. Për zbatimin e planit të veprimeve, të parashikuar në politikat sektoriale dhe ndërsektoriale të miratuara, si dhe për çështje specifike të fushave të tjera që lidhen me integrimin europian, Komisioni thërret edhe ministrat e përkatës.
Neni 20
Raportimi i institucioneve të pavarura

	Komisioni për Çështjet Europiane dhe komisionet përgjegjëse, sipas fushave përkatëse të përgjegjësisë, mund të thërrasin institucionet kushtetuese të  pavarura dhe institucionet e krijuara me ligj, që raportojnë dhe informojnë Kuvendin, për të raportuar dhe për të dhënë informacione, në çdo kohë, mbi zbatimin e detyrimeve të procesit të integrimit europian dhe zbatimit të kuadrit ligjor përkatës. 
Neni 21
Mbikëqyrja e zbatueshmërisë së kuadrit normativ për përafrimin e legjislacionit

	1. Komisioni për Çështjet Europiane koordinon me komisionet e përhershme të Kuvendit procesin e mbikëqyrjes së zbatueshmërisë së kuadrit normativ, që synon përafrimin e legjislacionit, sipas fushave kryesore të integrimit europian. 
	2. Komisionet e përhershme të Kuvendit, në fund të çdo sesioni parlamentar, u kërkojnë ministrive të linjës të përgatisin një raport lidhur me shkallën e zbatueshmërisë së kuadrit normativ që synon përafrimin e legjislacionit.
	3. Raporti, me vlerësimet e komisionit përgjegjës, i dërgohet Komisionit për Çështjet Europiane për të përgatitur  analiza vlerësuese.  
KREU VI
BASHKËPUNIMI ME SHOQËRINË CIVILE DHE INFORMIMI I PUBLIKUT

Neni 22
Bashkëpunimi me shoqërinë civile

	1. Komisioni për Çështjet Europiane dhe komisionet e përhershme të Kuvendit, sipas fushës së përgjegjësisë, ftojnë grupet e interesit për të marrë pjesë në seanca dëgjimore që lidhen me procesin e integrimit, si dhe në procesin e miratimit të kuadrit ligjor që synon përafrimin e legjislacionit.
	2. Komisioni për Çështjet Europiane mund të organizojë takime të hapura me shoqërinë civile për diskutimin e projektit të Planit të Veprimit të Kuvendit, për zbatimin e masave konkrete, lidhur me përparësitë për integrimin në Bashkimin Europian.
	3. Procedurat e detajuara për zbatimin e këtij neni përcaktohen në Rregulloren e Kuvendit. 

Neni 23
Transparenca dhe informimi i publikut

	1. Kuvendi përcakton rregullat e bashkëpunimit me shoqërinë civile për të garantuar transparencën e veprimtarisë së tij për çështjet e integrimit europian dhe gjithëpërfshirjen e grupeve të interesit në këtë proces.
	2. Kuvendi, në faqen zyrtare të internetit, krijon një rubrikë të veçantë për informimin e publikut për çështjet e integrimit europian.  

KREU VII
DISPOZITA TË FUNDIT
[bookmark: _GoBack]
Neni 24
Shfuqizim

	Ligji nr. 9252, datë 8.7.2004, “Për punën e Kuvendit në procesin e integrimit të Shqipërisë në Bashkimin Europian”, shfuqizohet.

Neni 25
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

Miratuar në vitin 5.3.2015

Shpallur me dekretin nr. 8998, datë 17.3.2015 të Presidentit të Republikës së Shqipërisë, Bujar Nishani

